Ben Shahn

Ben Shahn (Benas Šanas, 1898 m. rugsėjo 12 d. Kaune – 1969 m. kovo 14 d. Niujorke, JAV) – Lietuvos žydų kilmės JAV dailininkas, fotografas.

Biografija 
Ben Shahn gimė 1898 m. rugsėjo 12 d. Kaune. 1906 m. kartu su tėvais emigravo į JAV ir apsigyveno Niujorke, Brukline. 1913–1917 m. dirbo mokiniu litografinėje dirbtuvėje. 1919–1922 m. mokėsi Niujorko koledže, vėliau Niujorko universitete. 1922 m. lankė Nacionalinę piešimo akademiją. Tais pačiais metais jis vedė Tillie Goldstein. 1924–1925 m. bei 1927–1929 m. su savo žmona keliavo po Europą ir šiaurinę Afriką. 1930 m. Niujorko Downtown‘o galerijoje įvyko pirmoji personalinė paroda. Tais pačiais metais jo darbai buvo eksponuojami Niujorko modernaus meno muziejuje. 1931 m. Ben Shahną sukrėtė Sacco ir Vanzetti teismo procesas, šia tema jis nutapė 26 guašo darbus, du didelius paveikslus (darbų serija „The Passion of Sacco and Vanzetti“). Po šių kūrinių tapo gerai žinomas ne tik dailininkams, bet ir plačiajai Amerikos visuomenei. 1935 m. susituokė su dailininke Bernarda Bryson Shahn.

Prezidento Franklin Roosevelt valdymo laikais Ben Shahnas įsijungė į politinę ir profsąjungų veiklą. Buvo įtrauktas į federalinės valdžios administracijos programą puošiant pastatus sienine tapyba. 1932–1933 m. jis padėjo garsiam meksikiečių monumentalistui Diegui Riverai, kuris tuo metu buvo pakviestas į Niujorką, ištapyti Rokfelerio centrą Niujorke. 1937–1938 m. Naujojo Džersio valstijoje, Ruzvelto mieste jis ištapė Federalinio gyvenamųjų namų statybos visuomeninį centrą, 1938–1939 m. – 13 didelių paveikslų Centriniame pašte Bronkse. Antrojo pasaulinio karo metu dirbo karinės informacijos žinyboje. Kūrė plakatus, iliustravo žurnalus. Atliko ir fotografo darbą. 1956 m. buvo išrinktas JAV Nacionalinio meno ir literatūros instituto nariu, o nuo 1959 m. JAV meno ir mokslo akademijos nariu.

Paskutinį gyvenimo dešimtmetį dailininkas pradėjo kurti mozaikų ir vitražų eskizus visuomeniniams ir konfesiniams pastatams. Anot kritikų, Ben Shanhn‘as buvo menininkas, kuris kalbėjo pasauliui. Buvo visuomeninis veikėjas, propagandistas, kartais pamokslininkas. B. Shahnas visą laiką buvo jautrus socialinei tematikai, paliko daug nuotraukų apie Niujorko darbininkų buitį, pietinių valstijų juodukų gyvenimą, didmiesčių lūšnynų vaizdų. Daugelį fotosiužetų jis perkeldavo į drobes. Shahn‘as mėgdavo savo kūryboje užšifruotas alegorijas. Karo metų tematika įkvėpė savotiškai griuvėsių tapybai, simbolizuojančiai sumaištį, nuosmukį. 1960–1961 m. reaguodamas į atominius bandymus Ramiajame vandenyne, dėl kurių nukentėjo japonų žvejai, sukūrė paveikslų seriją „Laimingas drakonas“. Nuo 1940 m. Shahn‘o kūryboje atsirado biblijinė ir žydiška tematika. Noras aktyviai bendrauti su žiūrovu, jį veikti, provokuoti, Shahn‘ą įkvėpė savo darbuose naudoti aiškinančius įrašus. Taip jis tapo ir kaligrafijos meistru. 1964 m. išleido knygą apie kaligrafiją „Meilė ir žavėjimasis raidėmis“. Jo darbų yra Šiuolaikinio meno muziejuje Niujorke, Vatikano galerijoje, įvairiose pasaulio galerijose, privačiose kolekcijose. Ben Shahn mirė 1969 m. kovo 14 d. Niujorke.

Darbai

Nuorodos 
 Biografija (ang.)

Literatūra 
 Chevlowe, Susan (1998). Common Man Mythic Vision: The Paintings of Ben Shahn. Princeton: Princeton University Press.
 Edwards, Susan (September 1999). Ben Shahn’s New Deal: The Resettlement Administration (RA) and the Farm Security Administration (FSA). Harvard University Art Museums.
 Morse, John (1972). Ben Shahn. New York: Praeger Publishers Inc.
 Pohl, Frances (1993). Ben Shanh. Chesterfield: Chameleon Books Inc.
 Prescott, Kenneth (1973). The Complete Graphic Works of Ben Shahn. New York: Quadrangle.
 Shahn, Ben (1966). The Biography of Painting. New York. Paragraphic Books.
 Shahn, Ben (1957). The Shape of Content. Cambridge: Harvard University Press.
 Soby, James Thrall (1963). Ben Shahn Paintings. New York: George Braziller Inc.
 Soby, James Thrall (1957). Ben Shahn: His Graphic Art.
 Soby, James Thrall (1947). The Penguin Modern Painters: Ben Shahn. West Drayton: Penguin Books Limited.

Šaltiniai 

JAV iliustratoriai
JAV fotografai
JAV grafikai